User talk:2manbheki

Mdlongwa

AbakoMdlongwa ngabeSuthu ngokohlanga. Bazalwa esizweni sabaTlokwa. Isizwe sabaTlokwa sasiseNtabazwe (Harrismith). Indawo yeNtabazwe yayingumngcele phakathi kwabeSuthu labeNguni, okuyiso isizatho esenza abaTlokwa baphila isiSuthu esilobuNguni. AbeNguni babengenelisi ukuthi ‘baTlokwa’, babekiliza bethi ‘baDlongwa’. Nxa eyedwa wayethiwa nguMotlokwa, amaNguni wona akiliza athi Mdlongwa. Uphawu lwabo besahlangene yingwe yingakho sibabiza oNkanenkulu. Banengi ke abeNguni ababethi nxa bebalekela izimpi bayecatsha khona koMdlongwa, njangabakoKhanye, bangamaNgwe ayohlala khona koMdlongwa yingakho nje sisizwa kulesangelo sakoKhanye esithi Msuthu ngoba bafika koMdlongwa babangabeSuthu, kodwa ke kukhona abakoKhanye abaphinda babuyela emaNgweni ngemva kwempi eyayibasuse khona. Banengi njalo abakoMdlongwa abayohlala ebuNguni, umzekelo yilumndeni osuzibiza ngesibongo sakoZuma.

Ukuphilisana lamaNguni kwenza abakoMdlongwa bafunda ukusebenzisa izihlangu (amahawu amakhulu) yingakho nje phose kubobonke abeSuthu singathi abaDlongwa yibo ababedla ubhedu kwezokuhlasela (inengi labeSuthu laliwa ngokugiqa amatshe). Yize isizwe sakoMdlongwa sasiqinile kodwana sake sazalelwa yinja endlini ngesikhathi soMfecane. Kwatheleka amaHlubi ayeholwa nguMpangazitha kaMthimkhulu wesibili (uNgwadlazibomvu). Ngaleso sikhathi isizwe sakoMdlongwa sasingabambene ngoba kwakulokudonselana isihlalo sobuKhosi, njengoba iNkosi eyayikhona uMokotjo yayisikhotheme kanti leNkosana uSikgonyela (uSigonyela, nguye lo uSigonyela okwavela khona isitsho esithi ‘Amasongo kaSigonyela’) yayisasencinyane ukuphatha. Unina kaSigonyela, uMantantisi, nguye owayeyiBambabukhosi kanti njalo kwakukhona ababengafuni ukuholwa ngowesifazana. Sachitheka ke isizwe sabaDlongwa, kwathi inengi lalandela uMantantisi ngoba wayeyinyanga engabhodwayo, esazi ukulwa ngemithi.

Kukhona abaDlongwa abaqonda ngalapho osekuthiwa yiBotswana khona. Laba ke bona babehamba becatsha emigodini yezambane yingakho sebezila isambane, bathi yi-thakadu ngesikibo. Isizwe sabo basibiza bathi yiTlokweng. Omunye wabaholi babo wayethiwa nguHabuloni (Gaborone). Sekwakhiwa idolobho leGaborone ngalapho okwakulesizwe sabaDlongwa, kanti njalo kukhona indawo elokhu isabizwa ngeTlokweng khona eGaborone.

Abanye abaDlongwa bacina belandela uSibindwani (Sebetwane) owabumba isizwe sakhe ngeziphepheli zeMfecane. Kuthiwa isizwe sikaSibindwani sasithiwa ngamaKololo, okuligama elichaza ukuthi ‘amaNgabuzane’. Sabizwa kanjena ngoba sasiyimihambuma, singelandawo eyodwa yokuhlala njengamangabuzane. AbaDlongwa bangabanye babaNtu abafundisa amaKololo ukulwa ngezihlangu, yingakho nje uSibindwani wayehamba enqoba izizwe ayehlangana lazo waze wayazinza eGwembeni (Zambia). Bakhona futhi abanye abaDlongwa abalandela uMatshaka bayohlala ebuPedi. Indawo abafika bahlala kiyo bayibiza ngeButlokwa. Nxa uhamba ngomgwaqo u-N1 phakathi kwamadolobho iMakhado lePolokwane udlula indawo ethiwa yiButlokwa. AbaPedi bona bayibiza ngolimi lwabo bathi yiButogwa, bathi abaDlongwa bakaMatshaka ngabaTogwa baMatshaka.

Phakathi kwabaTogwa baMatshaka kukhona abalandela abaBirwa beqonda kweleNdlabunondo okuyibo laba abaDlongwa esilabo phakathi kwesizwe sikaMthwakazi. Inengi labo lizinze eGwanda, njengoba leyandawo ihleli inengi lohlanga lwabaBirwa.

Izangelo

BaTogwa baMatshaka Mbathangwe Nkanenkulu Tshuphula Khwali Mphendlandlela ngomkhonto Bilongwe